ⵚⴼⵕⵓ

**ⵚⴼⵕⵓ** ( ⵙ ⵜⴼⵕⴰⵏⵚⵉⵚⵜ sefrou) ⵜⴻⵜⵜⵡⴰⵙⵙⵏ ⵙ **ⵜⵓⵔⵜⵉⵜ ⵏ ⵍⵎⵖⵔⵉⴱ**, ⵏⵉⵖ **ⵜⴰⵎⴰⵥⵓⵏⵜ ⵏ [[ⴰⵔⴷⵍⵉⵎ|ⵓⵔⴷⵍⵉⵎ]]**, ⵜⴳⴰ ⵢⴰⵜ ⵜⵎⴷⵉⵏⵜ ⵜⴰⵎⵖⵔⴰⴱⵉⵜ ⵜⴰⵎⴰⵣⵉⵖⵜ ⵜⴰⵎⴷⵔⴰⵔⵜ ⴳ ⵡⴰⵟⵍⴰⵚ ⴰⵏⴰⵎⵎⴰⵙ, ⴷ ⵢⴰⵜ ⵜⴳⵔⴰⵡⵜ ⵜⴰⵖⵔⵎⴰⵏⵜ, ⴷ ⵜⵎⴰⵥⵓⵏⵜ ⵏ ⵜⵙⴳⴰ ⵏ ⵚⴼⵕⵓ ⴳ ⵜⵎⵏⴰⴹⵏⵜ ⵏ ⴼⴰⵙ ⵎⴽⵏⴰⵙ, ⵜⴰⴳⴳⵓⴳ ⵅⴼ ⵜⵎⴷⵉⵏⵜ ⵏ ⴼⴰⵙ ⵙ 28.8 ⴽⵍⵎ, ⵢⵉⵡⴹ ⵡⵓⵟⵟⵓⵏ ⵏ ⵉⵎⵣⴷⴰⵖⵏ ⵏⵏⵙ ⴳ ⵓⵙⴳⴳⵯⴰⵙ ⵏ 2014 ⵖⵔ 79.750 ⵏ ⵓⵎⵣⴷⴰⵖ, ⵜⴻⵜⵜⵡⴰⵙⵙⵏ ⵜⵎⴷⵉⵏⵜ ⵙ ⵢⴰⵏ ⵓⵏⵎⵓⴳⴳⴰⵔ ⴰⵇⴱⵓⵔ ⴳ ⵍⵎⵖⵔⵉⴱ ⵉⴳⴰⵏ ⴰⵏⵎⵓⴳⴳⴰⵔ ⵏ ⵓⵔⴷⵍⵉⵎ.

## ⵉⵙⵎ
ⵜⵓⵖⴰ ⵜⴻⵜⵜⵓⵙⵎⵎⴰ ⵜⵎⴷⵉⵏⵜ ⵏ ⵚⴼⵕⵓ ⵙ ⵢⵉⵙⵎ ⵏ "ⴰⵢⵜ ⵚⴼⵕⵓ" ⵉⴳⴰⵏ ⵢⴰⵜ ⵜⵇⴱⵉⵍⵜ ⵜⴰⵎⴰⵣⵉⵖⵜ ⵜⵓⴷⴰⵢⵜ ⵉⴽⵛⵎⵏ ⵙ ⵍⵉⵙⵍⴰⵎ. ⵎⴰⵛⴰ ⵓⵔ ⵉⵍⵍⵉ ⵓⵎⵙⴰⵙⴰ ⵅⴼ ⵓⵥⵓⵕ ⵏ ⵢⵉⵙⵎ ⵏ ⵚⴼⵕⵓ, ⵍⵍⴰⵏ ⵎⴰⵢ ⴷⴰ ⵉⵜⵜⵉⵏⵉⵏ ⵉⵙ ⴷ ⵢⵓⵙ ⵙⴳ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵙⴳ ⵜⴳⵓⵔⵉ ⵏ "ⴰⵚⴼⵕⵓ" ⵉⴳⴰⵏ ⴰⵏⵙⴰ ⴰⵖⵏⵊⴰⵡ ⵉⵍⵉⵏ ⵓⵏⵏⴰ ⵉⴱⵟⵟⵓⵏ ⵉⵙⵎ ⵏⵏⵙ ⵖⵔ ⵙⵏⴰⵜ ⵏ ⵜⴳⵓⵔⵉⵡⵉⵏ ⵜⵉⵎⴰⵣⵉⵖⵉⵏ, ⴰⵙ ⴼⵔⵓ ⵉⴳⴰⵏ ⴰⵏⵙⴰ ⵏ ⵉⵎⵔⵡⴰⵍⵏ.

## ⴰⵎⵣⵔⵓⵢ

### ⴷⴰⵜ ⵏ ⵢⵉⵙⵍⴰⵎ
ⵜⴳⴰ ⵜⵎⴷⵉⵏⵜ ⵏ ⵚⴼⵕⵓ ⵙⴳ ⵜⵎⴷⵉⵏⵉⵏ ⵜⵉⵇⴱⵓⵔⵉⵏ ⴳ ⵜⴳⵍⴷⵉⵜ ⵏ ⵍⵎⵖⵔⵉⴱ, ⵖⵓⵔⵙ ⴰⵎⵣⵔⵓⵢ ⴰⵇⴱⵓⵔ ⴷ ⵜⴷⵍⵙⴰ ⵜⴰⵣⴰⵢⴽⵓⵜ, ⴳⴰⵏ ⵉⵎⵣⴷⴰⵖⵏ ⵏⵏⵙ ⵉⵎⴰⵣⵉⵖⵏ, ⵣⴷⵖⵏ ⴳⵉⵙ ⵙⴳ ⵡⴰⵀⵡⴰ, ⵍⵍⵉⴳ ⴳⵉⵙ ⵓⴼⵉⵏ ⴰⵎⴰⵏ ⴷ ⵜⵣⴳⵣⵓⵜ ⴷ ⵜⵎⵓⵔⴰ ⵉⵀⵢⵢⴰⵏ ⵏ ⵜⴽⵔⵣⴰ.

### ⵜⵓⵥⴽⴰ ⵏ ⵜⵎⴷⵉⵏⵜ
ⵜⴻⵜⵜⵓⵚⴽⵓ ⵜⵎⴷⵉⵏⵜ ⵏ ⵚⴼⵕⵓ ⴳ ⵓⵣⴳⵏ ⵡⵉⵙ ⵙⵉⵏ ⵏ ⵜⴰⵙⵓⵜ ⵜⴰⴳⵔⵉⴳⵓⵔⵉⵜ ⵜⵉⵙ ⵙⴰⵜ, ⴷⴰⵢ ⵜⵉⵍⵉ ⵢⴰⵜ ⵜⵎⴷⵉⵏⵜ ⵉⵍⴰⵏ ⵉⵖⵔⴱⴰⵏ ⴷ ⵜⴳⴳⵓⵔⴰ ⵢⴰⵜⵜⵓⵢⵏ ⴷ ⵜⴳⴰⴷⵉⵔⵜ ⵉⵜⵜⵓⴼⵔⴳⵏ, ⴷⴼⴼⵉⵔ ⵣⵉ ⵎⴰ ⵜⵜ ⵜⵓⵖⴰ ⵖⴰⵙ ⴷ ⵉⵖⵔⵎⴰⵏ ⵢⵓⴷⵙⵏ ⵡⴰⵙⵉⴼ ⵏ ⵜⵎⴷⵉⵏⵜ, ⵢⵉⵍⵉ ⴽⵓ ⵉⵖⵔⵎ ⵉⵙⵎⵓⵏ ⵜⵓⴳⵜⵜ ⵏ ⵉⵙⵓⵏⵏ. ⵜⵓⵖⴰ ⵜⵓⴳⵜⵜ ⵏ ⵜⵇⴱⵉⵍⵉⵏ ⵏ ⵜⵎⵏⴰⴹⵜ ⵜⴰⵎⴰⵣⵉⵖⵜ ⵏ ⵚⴼⵕⵓ ⵜⵓⴷⴼ ⴳ ⵓⵙⴳⴷ ⵏ ⵡⵓⴷⴰⵢⵏ ⴷ ⵉⵕⵓⵎⵉⵢⵏ ⴰⵎ ⵎⴷⵢⵓⵏⴰ ⴷ ⴱⵀⴰⵍⵉⵍ ⴷ ⵉⴼⵏⴷⵍⴰⵡⵏ ⴷ ⵉⵣⵡⴰⵖⵏ ⴷ ⵉⵎⵟⵖⵕⵏ ⴷ ⵉⵎⵟⵎⴰⵟⵏ ⴷ ⵉⵎⵖⵉⵍⵏ ⴷ ⵉⵙⴷⵔⴰⵜⵏ.

### ⴰⵡⴰⵏⴽ ⴰⴷⵔⵉⵙⵉ ⴷ ⵓⵡⴰⵏⴽ ⴰⴱⵓⵕⵖⴰⵡⴰⵟⵉ
ⵜⵓⵖⴰ ⵜⴰⵎⴷⵉⵏⵜ ⵏ ⵚⴼⵕⵓ ⴰⵔ ⴳⵉⵙ ⵜⵜⴳⴳⵯⵣⵏ ⵎⵉⴷⴷⵏ ⵍⵍⵉⴳ ⵖⵓⵔⵙ ⵢⴰⵏ ⵡⴰⵏⵙⴰ ⴰⵙⵜⵔⴰⵜⵉⵊⵉ ⴳ ⵓⴱⵔⵉⴷ ⴰⵏⵙⴱⴰⴱ ⵏⴳⵔ ⵉⵥⵥⵍⵎⴹ ⴷ ⵙⵉⵊⵉⵍⵎⴰⵙⵙⴰ, ⵉⵣⴷⵖ ⴳⵉⵙ ⵎⵓⵍⴰⵢ ⴷⵔⵉⵙ ⵡⵉⵙ ⵙⵉⵏ ⴽⵕⴰⴹ ⵏ ⵉⵙⴳⴳⵯⴰⵙⵏ ⴷⴰⵜ ⴰⴷ ⵉⴷⴷⵓ ⵙ ⴼⴰⵙ, ⴰⵔ ⴷⵖⵉ ⵙⵓⵍⵏ ⵜⵜⵉⵏⵉⵏ ⵉⵎⵣⴷⴰⵖⵏ ⵏ ⵜⵎⴷⵉⵏⵜ ⵏ ⵚⴼⵕⵓ ⴰⵡⴰⵍ ⵏⵏⵙ ⵏⵏⴰ ⴳⵉⵙ ⵉⵏⵏⴰ «ⴰⴷ ⴷⴷⵓⵖ ⵙⴳ ⵜⵎⴷⵉⵏⵜ ⵏ ⵚⴼⵕⵓ ⵖⵔ ⵓⵙⵓⵏ ⵏ ⴼⴰⵙ». ⵓⵛⴰⵏⵜ ⴽⵔⴰ ⵏ ⵜⵇⴱⵉⵍⵉⵏ ⵜⵉⵎⴰⵣⵉⵖⵉⵏ ⵜⴰⵎⵏⵉⵍⵜ ⵉ ⵓⵡⴰⵏⴽ ⴰⴷⵔⵉⵙⵉ ⴰⵎ ⵉⵎⵖⵉⵍⵏ ⴷ ⵉⵙⴷⵔⴰⵜⵏ ⵎⴰⵛⴰ ⴽⵔⴰ ⵢⴰⴹⵏ ⴹⴼⴰⵕⵏ ⵉ ⵓⵡⴰⵏⴽ ⴰⴱⵓⵕⵖⵡⴰⵟⵉ ⴰⵎ ⵉⵎⵟⵖⵕⵏ ⴷ ⵉⵎⵟⵎⴰⵟⵏ ⴷ ⵉⴷⴰⵏⵓⵏⵏ. ⴷⴰⵢ ⵜⴱⴹⴰ ⵜⵇⴱⵉⵍⵜ ⵏ ⵉⵣⵡⴰⵖⵏ ⵖⵔ ⵙⵉⵏ, ⵢⴰⵏ ⵓⴳⵣⵣⵓⵎ ⵉⴹⴼⴰⵕ ⵉⴷⵔⵉⵙⵉⵢⵏ, ⵉⵍⵉⵏ ⵣⴷⵖⵏ ⴳ ⵡⴰⵜⵜⴰⵢⵏ ⵏ ⴼⴰⵙ, ⵢⵉⵍⵉ ⴳⵉⵙ ⴷⵖⵉ ⵢⴰⵜ ⵜⵓⴷⴷⵓⵔⵜ ⵙ ⵢⵉⵙⵎ ⵏⵏⵙ, ⴷ ⵓⴳⵣⵣⵓⵎ ⵢⴰⴹⵏ ⵉⴹⴼⴰⵕ ⵉⴱⵓⵕⵖⵡⴰⵟⵉⵢⵏ, ⴷⴰⵢ ⵣⴷⵖⵏ ⴳ ⵓⵙⵏⵇⵔ ⵏ ⵜⵎⴷⵉⵏⵜ ⵏ ⵚⴼⵕⵓ, ⴷⴰⵢ ⵉⵙⵖⴰ ⴷⵔⵉⵙ ⵡⵉⵙ ⵙⵉⵏ ⵜⵉⵎⵓⵔⴰ ⵏⵏⵙⵏ ⴷⴰⵢ ⵜⵜⵓⵙⵎⵎⴰⵏ ⵙ ⴰⵢⵜ ⵢⴰⵣⵖⵏ.

ⵍⵍⵉⴳ ⵜⴽⵛⵎ ⵜⵎⴷⵉⵏⵜ ⵏ ⵚⴼⵕⵓ ⴳ ⵜⵏⴱⴰⴹⵜ ⵏ ⵉⴷⵔⵉⵙⵉⵢⵏ ⴳⴳⵓⵜⵏⵜ ⵜⴳⵔⴰⵡⵍⵉⵏ ⴷ ⵉⵎⵏⵖⴰⵏ ⴳ ⵜⵙⴳⴰ ⴰⴷ, ⴰⵎ ⵜⴳⵔⴰⵡⵍⴰ ⵏ ⵄⴱⴷⵕⵥⵥⴰⵇ ⴰⴼⵉⵀⵔⵉ ⵏⵏⴰ ⵢⵓⵎⵥⵏ ⵜⴰⵎⵏⵉⵍⵜ ⴳ ⵉⴷⵓⵔⴰⵔ ⵏ ⵉⵎⴷⵢⵓⵏⵏ (ⴰⴷⵔⵊ ⴷⵖⵉ) ⴷⴰⵢ ⴹⴼⴰⵕⵏ ⵜ ⴰⵢⵜ ⵚⴼⵕⵓ ⴷ ⵜⵇⴱⵉⵍⵉⵏ ⵜⵉⵎⴰⵣⵉⵖⵉⵏ ⵏⵏⴰ ⵜ ⵉⵡⴰⵍⴰⵏ, ⴷⴰⵢ ⵉⴽⵛⵎ ⵙ ⴼⴰⵙ, ⴷⴰⵢ ⵉⵎⵎⵏⵖ ⴷ ⵓⴳⵍⴷⵓⵏ ⵏⵏⵙ ⵄⵓⵎⴰⵕ ⵓ ⵄⵍⵉ ⵓ ⴷⵔⵉⵙ, ⴷⴰⵢ ⵏⵔⴰⵏ ⵜ ⴷⴰⵢ ⵟⵟⴼⵏ ⵜⴰⵎⴷⵉⵏⵜ. ⴳ ⵜⴰⵙⵓⵜ ⵜⴰⵀⵉⵊⵔⵉⵜ ⵜⵉⵙ ⴽⴽⵓⵥⵜ ⵜⵡⴰⵍⴰ ⵜⵎⴷⵉⵏⵜ ⵏ ⴼⴰⵙ ⴷ ⵚⴼⵕⵓ ⴷ ⵎⴽⵏⴰⵙ ⴷ ⵜⴰⵣⴰ ⵢⴰⵏ ⵡⴰⵍⵉⴽ ⵙⴳ ⵜⵏⵉⵍⴰ ⵏ ⵉⵎⴽⵏⴰⵙⵏ ⵉⴹⴼⴰⵕⵏ ⵉⴼⴰⵟⵎⵉⵢⵏ, ⵓⵎⵥⵏ ⵉⵎⴰⵡⴰⵢⵏ ⵉⴳⴰⵏ ⵎⵚⵚⴰⵍⴰ ⵓ ⵃⴱⵓⵙ ⴰⵎⴽⵏⴰⵙ ⴷ ⵎⵓⵙⴰ ⵓ ⴱⵓ ⵍⵄⴰⴼⵢⴰ ⵜⴰⵎⴷⵉⵏⵜ, ⴷⴰⵢ ⵏⵖⴰⵏ ⵉⴷⵔⵉⵙⵉⵢⵏ ⴰⵀⴰ ⵣⵣⵓⴳⵏ ⵜⵏ. ⴷⵔⴰⵏ ⴰⵢⵜ ⵚⴼⵕⵓ ⴷ ⵜⵇⴱⵉⵍⵉⵏ ⵉ ⴰⵙ ⵉⵡⴰⵍⴰⵏ ⴳ ⵉⵎⵏⵖⴰⵏ ⵏⵏⴰ ⵉⵏⵔⴰ ⵓⴳⵍⴷⵓⵏ ⵍⵃⴰⵙⴰⵏ ⵓ ⵎⵓⵃⵎⵎⴷ ⵓ ⵍⵇⴰⵙⵎ ⵎⴳⵍ ⵎⵓⵙⴰ ⵓ ⴱⵓ ⵍⵄⴰⴼⵢⴰ ⴷⴰⵢ ⵏⵖⴰⵏ ⵜ, ⵎⴰⵛⴰ ⴷⵡⵍⵏ ⵉⵎⴽⵏⴰⵙⵏ ⵓⵎⵥⵏ ⵜⴰⵎⴷⵉⵏⵜ ⵍⵍⵉⴳ ⴼⴼⵖⵏ ⴰⴷⵓⵅⵍ ⵏ ⵉⴼⴰⵟⵎⵉⵢⵏ, ⴷⴰⵢ ⵜⴽⵛⵎ ⵜⵎⵏⴰⴹⵜ ⴳ ⵢⴰⵏ ⵡⴰⴷⴷⴰⴷ ⵏ ⵓⵎⵎⴹⵕⵏ.

### ⵜⴰⵏⴱⴰⴹⵜ ⵏ ⵉⵎⵕⴰⴱⵟⵏ ⴷ ⵓⵙⵙⴰⵏ ⵏ ⵉⵎⵓⵡⴰⵃⵃⵉⴷⵉⵢⵏ
ⵜⵇⵇⵉⵎ ⵜⵎⴷⵉⵏⵜ ⵏ ⵚⴼⵕⵓ ⴷⴷⴰⵡ ⵏ ⵜⵏⴱⴰⴹⵜ ⵏ ⵉⵎⵖⵔⴰⵡⵏ ⴰⵍⵍⵉⴳ ⴷ ⵢⵓⵎⴰⵏ ⵓⵡⴰⵏⴽ ⴰⵎⵕⴰⴱⴹ, ⴷⴰⵢ ⵢⵓⵎⵎ ⵢⵓⵙⴼ ⵓ ⵜⴰⵛⴼⵉⵏ ⵜⴰⵎⴷⵉⵏⵜ, ⵓⵔ ⵖⵓⵔⵙ ⵢⵓⴷⵉⴼ ⴰⵔ ⴰⵙⴳⴳⵯⴰⵙ ⵏ 1063, ⴰⵍⵍⵉⴳ ⵉⵏⵖⴰ ⵉⴳⵍⴷⵓⵏⵏ ⵏⵏⵙ ⵙⴳ ⵜⴰⵔⵡⴰ ⵏ ⵎⵙⵄⵓⴷ ⵓ ⵡⴰⵏⵓⴷⵉⵏ. ⴷⴰⵢ ⵉⵎⵎⵏⵖ ⴰⴽⴷ ⵜⵇⴱⵉⵍⵉⵏ ⵉⵏⵏⴹⵏ ⵅⴼ ⵜⵎⴷⵉⵏⵜ ⴰⵎ ⴰⵢⵜ ⵚⴼⵕⵓ ⴷ ⵉⵙⴷⵔⴰⵜⵏ ⴷⴰⵢ ⵉⵥⵥⵄ ⵜⵏ, ⴰⵍⵍⵉⴳ ⵜⵣⴷⵖ ⵢⵓⵜ ⵣⵣⵉⴳⵙⵏⵜ ⴳ ⵡⴰⵜⵜⴰⵢⵏ ⵏ ⵓⵊⴷⴰ, ⴷ ⵜⵉⵙ ⵙⵏⴰⵜ ⵜⵣⴷⵖ ⴳ ⵓⵙⴰⵎⵎⵔ ⵏ ⵍⵎⵖⵔⵉⴱ. ⵜⵉⵍⵉ ⵜⵎⴷⵉⵏⵜ ⵙⴳ ⵡⴰⴽⵓⴷ ⵉⵏⵏ ⴷ ⵡⴰⵏⵙⴰ ⵏ ⵜⵇⴱⵉⵍⵉⵏ ⵜⵉⵥⵏⴰⴳⵉⵏ ⴷ ⵉⴷⴷⴰⵏ ⵙⴳ ⵜⵏⵣⵔⵓⴼⵜ, ⵍⵓⵎⵎⵏ ⴰⵢⵜ ⵢⵓⵙⵉ.

ⴳ ⵓⵙⴳⴳⵯⴰⵙ ⵏ 1441 ⴽⵛⵎⵏ ⵉⵙⵔⴷⴰⵙⵏ ⵉⵎⵓⵡⴰⵃⵃⵉⴷⵉⵢⵏ ⵙ ⵜⵏⴰⵔⴰ ⵏ ⵄⴱⴷ ⵕⵕⵃⵎⴰⵏ ⵓ ⵣⵊⵊⵓ ⵖⵔ ⵚⴼⵕⵓ ⴰⵍⵍⵉⴳ ⵜⵜ ⵓⵎⵥⵏ, ⴷⴰⵢ ⴼⴼⵖⵏ ⴷ ⵖⵔⵙⵏ ⵉⵙⵔⴷⴰⵙⵏ ⵏ ⵉⵎⵕⴰⴱⵟⵏ ⵙ ⵜⵏⴰⵔⴰ ⵏ ⵄⵍⵉ ⵓ ⵔⵉⴼⵉⵔⵜⵉⵔ, ⴷⴰⵢ ⵎⵎⵏⵖⵏ ⴰⵍⵍⵉⴳ ⵓⴹⴰⵏ ⵉⵎⵓⵡⴰⵃⵃⵉⴷⵉⵢⵏ.

### ⵜⵉⵣⵉ ⵏ ⵉⵎⴰⵔⵉⵏⵏ ⴷ ⵓⵡⵟⵟⵓ ⵏ ⵡⴰⵏⴷⴰⵍⵓⵙ
ⴽⵛⵎⵏ ⵉⵎⴰⵔⵉⵏⵏ ⵜⴰⵎⴷⵉⵏⵜ ⴳ ⵜⵉⵣⵉ ⵏ ⵢⴰⵄⵇⵓⴱ ⵓ ⵄⴱⴷ ⵍⵃⵇⵇ, ⴽⵓⴷⵏⵏⴰ ⴽⵛⵎⵏ ⵜⵇⴱⵉⵍⵉⵏ ⵜⵉⵣⵏⴰⵜⵉⵏ ⵜⴰⵎⴷⵉⵏⵜ, ⴷⴰⵢ ⵣⴷⵖⵏ ⴳⵉⵙ ⵓⵍⴰ ⴷ ⴽⵔⴰ ⵏ ⵉⵏⴷⴰⵍⵓⵙⵉⵢⵏ ⵉⵜⵜⵡⴰⵥⵥⵄⵏ ⵙⴳ ⵡⴰⵏⴷⴰⵍⵓⵙ ⵉⴳⴰⵏ ⵓⴷⴰⵢⵏ, ⴰⵀⴰ ⵚⴽⵓⵏ ⵜⵓⴷⴷⵓⵔⵜ ⵏ ⵍⵎⵍⵍⴰⵃ ⵉⵙⵓⵍⵏ ⴷⵖⵉ.

### ⴰⵡⴰⵏⴽ ⴰⵙⵄⴷⵉ ⴷ ⵓⵄⴰⵍⴰⵡⵉ
ⵍⵍⵉⴳ ⵢⵓⵎⵥ ⵎⵓⵃⵎⵎⴷ ⵛⵛⵉⵅ ⵜⴰⵎⴷⵉⵏⵜ ⵏ ⴼⴰⵙ, ⴼⴽⴰⵏ ⴰⵙ ⴰⵢⵜ ⵜⵎⴷⵉⵏⵉⵏ ⵏⵏⴰ ⴰⵙ ⵉⵡⴰⵍⴰⵏ ⵜⴰⵎⵏⵉⵍⵜ ⴰⵎ ⵚⴼⵕⵓ ⴷ ⴱⵀⴰⵍⵉⵍ ⴷ ⵥⵕⵀⵓⵏ. ⴷⴰⵢ ⵜⴽⵛⵎ ⵜⵎⴷⵉⵏⵜ ⴳ ⵜⵏⴱⴰⴹⵜ ⵏ ⵉⵙⵄⴷⵉⵢⵏ ⴳ ⵓⵙⴳⴳⵯⴰⵙ ⵏ 1696ⴳ.

### ⴰⵙⴷⵓⵔⵔⵉ ⴰⴼⵕⴰⵏⵚⵉⵚ
ⵙⴷⵓⵔⵔⵉⵏⵜ ⵜⵏⴱⴰⴹⵉⵏ ⵜⵉⴼⵕⴰⵏⵚⵉⵚⵉⵏ ⵜⴰⵎⴷⵉⵏⵜ ⵏ ⵚⴼⵕⵓ ⴳ ⵓⵙⴳⴳⵯⵙ ⵏ 1911, ⵜⵉⵍⵉ ⵜⴽⴽⵓⵏⵙ ⵜⵏⵣⴱⴰⵢⵜ ⵜⴰⵎⴰⵣⵉⵖⵜ ⵎⵀⵍ ⴰⵎⵙⴷⵓⵔⵔⵉ ⴰⴼⵕⴰⵏⵚⵉⵚ ⵙⴳ ⵜⵏⵉⵍⴰ ⵏ ⵜⵇⴱⵉⵍⵉⵏ ⵜⵉⵎⴰⵣⵉⵖⵉⵏ ⵏ ⵜⵎⵏⴰⴹⵜ ⵏ ⵚⴼⵕⵓ.

## ⵜⴰⵡⵏⵖⴰⴽⴰⵍⵜ

### ⴰⴷⵖⴰⵔ
ⵜⴹⴼⴰⵕ ⵜⵎⴷⵉⵏⵜ ⵏ ⵚⴼⵕⵓ ⵙ ⵜⵖⴰⵔⴰⵙⵜ ⵜⴰⵎⵙⵙⵓⴳⵓⵔⵜ ⵉ ⵜⵎⵏⴰⴹⵜ ⵏ ⴼⴰⵙ ⵎⴽⵏⴰⵙ, ⵜⴳⴰ ⵜⴰⵎⴰⵥⵓⵏⵜ ⵏ ⵜⵙⴳⴰ ⵏ ⵚⴼⵕⵓ, ⵜⴻⵜⵜⵓⵚⴽⵓ ⴳ ⵓⴷⵖⴰⵔ ⴳ ⵜⴻⵜⵜⵎⵢⴰⴼⴰ ⵜⵥⵓⴹⴰ ⵏ ⵙⴰⵢⵙ ⴷ ⵉⴷⵓⵔⴰⵔ ⵏ ⵡⴰⵟⵍⴰⵚ ⴰⵏⴰⵎⵎⴰⵙ, ⵜⴰⴳⴳⵓⴳ ⵅⴼ ⴼⴰⵙ ⵙ 28 ⵏ ⵓⴽⵉⵍⵓⵎⵉⵜⵔ, ⴳ ⵉⵥⵥⵍⵎⴹ ⵏ ⵚⴼⵕⵓ ⵜⵍⵍⴰ ⵜⴳⵔⴰⵡⵜ ⵏ ⵓⵖⴱⴰⵍⵓ ⴰⵇⵓⵔⴰⵔ, ⵜⵉⵍⵉ ⵜⴳⵔⴰⵡⵜ ⵏ ⴽⵏⴹⵕ ⵙⵉⴷⵉ ⵅⵢⴰⵔ ⴳ ⵓⴷⴰⵔⴰⵎ ⵏⵏⵙ, ⵜⵉⵍⵉ ⵜⴳⵔⴰⵡⵜ ⵏ ⵙⵉⴷⵉ ⵢⵓⵙⴼ ⵓ ⵃⵎⴷ ⴳ ⵢⵉⴼⴼⵓⵙ ⵏⵏⵙ ⴷ ⵓⵙⵏⵇⵔ ⵏⵏⵙ ⴳ ⵜⵙⴳⴰ ⵏ ⵚⴼⵕⵓ.

### ⴰⵏⴳⵉⴳⵜ
ⵉⵡⵔⵔⵄ ⴳ ⵜⵙⴳⴰ ⵏ ⵚⴼⵕⵓ ⵓⵏⴳⵉⴳⵜ ⴰⵎⵏⵥⴰⵡ ⵉⵜⵜⵡⴰⵙⵙⵏⵏ  ⵜⴳⵔⵙⵜ ⵉⵍⴰⵏ ⴰⵏⵥⴰⵕ ⴷ ⵓⵏⴱⴷⵓ ⵉⵃⵎⴰⵏ ⵢⵓⵣⵖⵏ, ⴰⵔ ⵜⴻⵜⵜⴰⵡⴹ ⵜⵎⵏⵛⴽⵜ ⵏ ⵉⵎⴹⵕⴰⵏ ⵜⵉⵙⴳⵯⵙⴰⵏⵉⵏ ⴰⵔ 460 ⵎⵍⵎ, ⴷ ⵜⵙⴽⵯⴼⴰⵍ ⵏ ⵜⵔⵖⵉ ⴰⵔ 16 ⵏ ⵜⵙⴽⵯⴼⵍⵜ ⴳ ⵓⵏⴰⵎⵎⴰⵙ ⴷ 25 ⵏ ⵜⵙⴽⵯⴼⵍⵜ ⵜⴰⵏⴰⴼⵍⵍⴰⵜ ⴳ ⵓⵙⴳⴳⵯⴰⵙ ⴷ 9.5 ⵏ ⵜⵙⴽⵯⴼⴰⵍⵜ ⵜⴰⵏⴰⴷⴷⴰⵡⵜ ⴳ ⵓⵙⴳⴳⵯⴰⵙ.

## ⵜⵓⵏⵏⵓⵏⵜ
ⵜⵍⴰ ⵜⵎⴷⵉⵏⵜ ⵏ ⵚⴼⵕⵓ ⴰⴱⴰⵔⴰⵣ ⴰⵖⵔⵎⴰⵏ ⴷ ⵢⴰⵜ ⵜⴷⴰⵍⴰ ⵉⵖⵎⵙⵏ  ⴷ ⵉⴱⴰⵔⴰⵣⵏ ⵏ ⵡⴰⴷⴰⵙ.

## ⴰⵙⵎⵙⴰⵙⴰ

### ⵜⵓⴹⴼⵉⵕⵉⵏ ⵏ ⵜⵎⴷⵉⵏⵜ
ⴰⵔ ⵜⴱⵟⵟⵓ ⵜⴱⴰⵛⴰⵡⵉⵜ ⵏ ⵜⵎⴷⵉⵏⵜ ⵏ ⵚⴼⵕⵓ ⵖⵔ ⵙⵎⵎⵓⵙⵜ ⵏ ⵜⵓⴹⴼⵉⵕⵉⵏ ⵉⴳⴰⵏ:

* ⵙⵜⵜⵉ ⵎⵙⵄⵓⴷⴰ
* ⵜⴰⵎⴷⵉⵏⵜ ⵜⴰⵇⴱⵓⵔⵜ
* ⵃⴱⴱⵓⵏⴰ
* ⵜⴰⵎⴷⵉⵏⵜ ⵜⴰⵎⴰⵢⵏⵓⵜ
* ⴱⵏ ⵚⴼⴼⴰⵕ

### ⵜⵓⴷⴷⵓⵔⵉⵏ ⵏ ⵜⵎⴷⵉⵏⵜ
ⵜⵓⴷⴷⵓⵔⵉⵏ ⵏ ⵜⵎⴷⵉⵏⵜ ⵏ ⵚⴼⵕⵓ

### ⵜⵉⴳⴳⵓⵔⴰ ⵜⵉⵇⴱⵓⵔⵉⵏ ⵏ ⵜⵎⴷⵉⵏⵜ ⵏ ⵚⴼⵕⵓ
* ⵜⴰⴳⴳⵓⵔⵜ ⵏ ⵍⵎⵇⵇⴰⵎ
* ⵜⴰⴳⴳⵓⵔⵜ ⵏ ⵙⵜⵜⵉ ⵎⵙⵄⵓⴷⴰ
* ⵜⴰⴳⴳⵓⵔⵜ ⵏ ⵍⵎⵕⴱⴱⵄ
* ⵜⴰⴳⴳⵓⵔⵜ ⵏ ⴰⵢⵜ ⵎⴷⵔⴳ

ⵜⴰⵎⴷⵉⵏⵜ ⵜⴰⵇⴱⵓⵔⵜ ⵏ ⵚⴼⵕⵓ

* ⵜⴰⴳⴳⵓⵔⵜ ⵏ ⵜⵖⴷⴷⵉⵡⵜ

ⵜⴰⴳⴳⵓⵔⵜ ⵏ ⴰⵢⵜ ⵎⴷⵔⴳ

## ⵉⵎⵣⴷⴰⵖⵏ

### ⵜⴰⴷⵉⵎⵓⴳⵔⴰⴼⵉⵜ
ⵢⵉⵡⴹ ⵡⵓⵟⵟⵓⵏ ⵏ ⵉⵎⵣⴷⴰⵖⵏ ⵏ ⵜⵎⴷⵉⵏⵜ ⵏ ⵚⴼⵕⵓ 79.750 ⵏ ⵓⵎⵣⴷⴰⵖ ⵙ ⵓⵎⵙⴰⵙⴰ ⴷ ⵓⵙⵏⵎⴽⵜⴰ ⴰⵎⴰⵜⴰⵢ ⵏ ⵓⵙⵉⴹⵏ ⵏ ⵓⵙⴳⴳⵯⵙ ⵏ 2014, ⴳⵉⵙⵏ 20.236 ⵏ ⵜⵡⵊⴰ, ⵜⵉⵍⵉ ⵙ ⵓⵢⵏⵏⴰ ⵜⴳⵔⴰⵡⵜ ⵏ ⵚⴼⵕⵓ ⴷ ⵜⴰⵎⵇⵔⴰⵏⵜ ⴳ ⵓⵛⴽⵓⴽⵍ ⴳ ⵜⵙⴳⴰ ⵏ ⵚⴼⵕⵓ ⵙ ⵓⵙⵖⵍ ⵏ 6.072 ⵏ ⵓⵎⵣⴷⴰⵖ ⴳ ⴽⵓ ⴰⴽⵓⵍⵓⵎⵉⵜⵔ ⴰⵎⴽⴽⵓⵥ, ⴰⵔ ⵜⴻⵜⵜⴰⵡⴹ ⵜⵎⵏⵛⴽⵜ ⵏ ⵜⵖⵔⵉ ⴳ ⵜⵎⴷⵉⵏⵜ 98.43%, ⴷ ⵜⵎⵏⵛⴽⵜ ⵏ ⵜⴰⵔⵙⴽⴽⵉⵍⵜ 24.15%, ⵜⵓⴳⵜⵜ ⵏ ⵉⵎⵣⴷⴰⵖⵏ ⵏ ⵜⵎⴷⵉⵏⵜ ⵏ ⵚⴼⵕⵓ ⴳⴰⵏ ⵉⵎⴰⵣⵉⵖⵏ, ⵜⵉⵍⵉ ⴷⵉⴳⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⴷ ⵜⵙⵔⵖⵉⵏⵜ.

### ⵉⵥⵓⵕⴰⵏ

### ⵜⴰⵡⵊⵉⵡⵉⵏ ⵜⵉⵇⴱⵓⵔⵉⵏ
ⵜⴳⴰ ⵜⵎⴷⵉⵏⵜ ⵏ ⵚⴼⵕⵓ ⵢⴰⵜ ⵜⵎⴷⵉⵏⵜ ⵜⴰⵎⴰⵣⵉⵖⵜ, ⴰⵔ ⵜⵙⵎⵓⵏⴰ ⵜⵓⴳⵜⵜ ⵏ ⵜⵇⴱⵉⵍⵉⵏ ⵜⵉⵎⴰⵣⵉⵖⵉⵏ, ⴰⵎ ⴰⵢⵜ ⵙⵖⵔⵓⵛⵛⵏ ⴷ ⴰⵢⵜ ⵢⵓⵙⵉ ⴷ ⴰⵢⵜ ⵙⴰⴷⴷⵏ ⴷ ⴰⵢⵜ ⵡⴰⵕⴰⵢⵏ ⴷ ⴰⵢⵜ ⵢⴰⵣⵖⴰ.

### ⵜⵉⵣⴷⴷⴰⵖ
62.76% ⵜⴳⴰ ⴰⴳⵍⴰ ⴰⴼⵔⴽⴰⵏ ⵏ ⵜⴳⵔⴰⵡⵜ ⵏ ⵚⴼⵕⵓ ⵉⴳⴰⵏ ⴰⴳⵍⴰ ⴰⵖⵔⵎⴰⵏ, 91.58% ⵙⴳ ⵜⵡⵊⵉⵡⵉⵏ ⴷⴰ ⵙⵙⴱⵖⵓⵔⵏⵜ ⵙⴳ ⵡⴰⵎⴰⵏ ⵏ ⵜⵉⵙⵙⵉ, ⴷ 97.47% ⵙⴳ ⵓⵥⴰⵕⵓⵕ, ⴷ 97.14 ⵙⴳ ⵓⵏⴳⵔⴰⵡ ⵏ ⵓⵙⵓⴼⵖ ⴰⴷⵓⵙⴰⵏ, 0.65% ⵜⴳⴰ ⵜⵉⵣⴷⴷⴰⵖ ⵏ ⵓⵇⵣⴷⵉⵔ, ⴷ 0.28% ⵜⴳⴰ ⵜⵉⵣⴷⴷⴰⵖ ⵜⵉⴼⴰⵔⴰⵏⵉⵏ, 17.25% ⵙⴳ ⵜⵡⵊⵉⵡⵉⵏ ⴳ ⵜⵎⴷⵉⵏⵜ ⵖⵓⵔⵙⵏ ⵜⵉⵀⵉⵔⵉⵜ.

### ⵜⴰⵡⵊⵉⵡⵉⵏ ⵜⵉⵇⴱⵓⵔⵉⵏ

* ⴰⵙⵓⵍⵉⵏ: ⵜⴳⴰ ⵜⴰⵡⵊⴰ ⵜⵓⴷⴰⵢⵜ ⵙⴳ ⵓⴷⴰⵢⵏ ⵉⵙⴰⴼⴰⵔⴷⵉⵎⵏ, ⴷⴷⴰⵏ ⵜⵓⴳⵜⵜ ⵏⵏⵙⵏ ⵙ ⵓⵕⵓⴱⴱⴰ.
* ⵙⵙⵍⴰⵡⵉ: ⵜⴳⴰ ⵜⴰⵡⵊⴰ ⵜⴰⵏⴷⴰⵍⵓⵙⵉⵜ ⵜⴰⵎⴰⵣⵉⵖⵜ ⵜⵣⴷⵉ ⴷ ⴰⵢⵜ ⵃⵙⵙⵓⵏ.
* ⵍⵢⵓⵙⵉ: ⵜⴳⴰ ⵜⴰⵡⵊⴰ ⵜⴰⵎⴰⵣⵉⵖⵜ ⵙⴳ ⴰⵢⵜ ⵢⵓⵙⵉ.
* ⵊⵉⵢⴰⵏⵉ: ⵜⴳⴰ ⵜⴰⵡⵊⴰ ⵜⵓⴷⴰⵢⵜ ⵙⴳ ⵜⵎⴷⵉⵏⵜ ⵏ ⵊⵉⵢⴰⵏ ⴳ ⵚⴱⴰⵏⵢⴰ.
* ⴰⵣⵓⵍⴰⵢ: ⵜⴳⴰ ⵜⴰⵡⵊⴰ ⵜⴰⵎⴰⵣⵉⵖⵜ ⵜⵓⴷⴰⵢⵜ.
* ⴰⵡⴰⵏⵥⴰⵕ: ⵜⴳⴰ ⵜⴰⵡⵊⴰ ⵜⴰⵎⴰⵣⵉⵖⵜ ⵜⵣⴷⵉ ⴷ ⵜⵇⴱⵉⵍⵜ ⵏ ⵉⵎⵟⵖⵕⵏ ⴳ ⵍⵅⵎⵉⵙⴰⵜ.
* ⵣⴳⴰⵏⵉ: ⵜⴳⴰ ⵜⴰⵡⵊⴰ ⵜⴰⵎⴰⵣⵉⵖⵜ ⵙⴳ ⴰⵢⵜ ⵢⵓⵙⵉ.

### ⵜⵉⵇⴱⵉⵍⵉⵏ ⵉⵡⴰⵍⴰⵏ ⵚⴼⵕⵓ
ⵍⵍⴰⵏⵜ ⵜⵥⴰⵜ ⵏ ⵜⵇⴱⵉⵍⵉⵏ ⴳ ⵜⵙⴳⴰ ⵏ ⵚⴼⵕⵓ, ⵉⵍⵉⵏⵜ ⵣⴷⵉⵏⵜ ⴷ ⵜⵎⴷⵉⵏⵜ ⵏ ⵚⴼⵕⵓ:

* ⴰⵢⵜ ⵢⵓⵙⵉ
* ⴱⵀⴰⵍⵉⵍ
* ⴰⵢⵜ ⵙⵖⵔⵓⵛⵛⵏ
* ⴰⵢⵜ ⵢⴰⵣⵖⴰ
* ⴰⵢⵜ ⵄⵍⴰⵀⵎ
* ⴰⵢⵜ ⵙⴰⴷⴷⵏ
* ⴰⵢⵜ ⵡⴰⵕⴰⵢⵏ
* ⴰⵢⵜ ⵄⵢⵢⴰⵛ
* ⴷ ⵡⴰⵜⵜⴰⵢⵏ ⵏ ⵜⵎⴷⵉⵏⵜ

## ⴰⵢⴷⴰ
ⵜⵍⴰ ⵜⵎⴷⵉⵏⵜ ⵏ ⵚⴼⵕⵓ ⵜⴰⵢⵙⵉ ⵜⴰⵎⵣⵔⴰⵢⵜ ⴷ ⵜⴷⵍⵙⴰⴱⵜ ⵉⵙⵎⵓⵏⴰⵏ ⵜⴰⵎⴷⵉⵏⵜ ⵜⴰⵇⴱⵓⵔⵜ ⵏ ⵚⴼⵕⵓ ⴷ ⵉⵖⵔⴱⴰⵏ ⵏⵏⵙ ⴷ ⵜⴳⴰⴷⵉⵔⵉⵏ ⵏⵏⵙ ⴷ ⵡⵓⵙⵓⵏⵏ ⴷ ⵡⴰⵏⵙⵉⵡⵏ ⵉⵔⴽⵢⵓⵍⵓⵊⵉⵢⵏ ⴷ ⵉⴼⵔⴰⵏ...

### ⵜⵉⵎⵣⴳⴰⴷⵉⵡⵉⵏ
**ⵙⴳ ⵜⵎⵣⴳⴰⴷⵉⵡⵉⵏ ⵜⵉⵇⴱⵓⵔⵉⵏ ⵏ ⵜⵎⴷⵉⵏⵜ**: ⵜⵉ ⵜⴰⵎⵇⵔⴰⵏⵜ, ⴷ ⵜⵎⵣⴳⵉⴷⴰ ⵏ ⵍⵇⵍⵄⴰ, ⴷ ⵜⵎⵣⴳⵉⴷⴰ ⵏ ⵍⴰⵍⵍⴰ ⴱⵉⵜ ⵍⵍⴰⵀ, ⴷ ⵜⵎⵣⴳⵉⴷⴰ ⵏ ⵙⵙⵎⵎⴰⵔⵉⵏ, ⴷ ⵜⵎⵣⴳⵉⴷⴰ ⵏ ⴱⴰⴱ ⵍⵎⵕⴱⴱⵄ ⴷ ⵢⴰⴹⵏ.

### ⵜⵉⵣⴰⵡⵉⵜⵉⵏ
ⵣⴷⵖⵏ ⴳ ⵜⵎⴷⵉⵏⵜ ⵏ ⵚⴼⵕⵓ ⴽⵉⴳⴰⵏ ⵏ ⵉⴳⵯⵔⵔⴰⵎⵏ ⵉⵊⵊⵉⵏ ⵉⴷⵔⵉⵣⵏ ⵏⵏⵙⵏ ⴰⵎ ⵜⵣⴰⵡⵉⵜⵉⵏ ⵏⵉⵖ ⵉⴷⴱⵏⴰⵏ ⴰⵎ ⵜⵣⴰⵡⵉⵜ ⵏ ⵎⵓⵍⴰⵢ ⵄⵍⵉ ⵛⵛⵔⵉⴼ ⵏⵏⴰ ⵉⵜⵜⵓⵚⴽⵓⵏ ⴳ ⵓⵙⴳⴳⵯⴰⵙ ⵏ 1728. ⴷ ⵜⵣⴰⵡⵉⵜ ⵏ ⵙⵉⴷⵉ ⵃⵎⴷ ⵓ ⵄⵉⵙⴰ, ⴷ ⵜⵣⴰⵡⵉⵜ ⵏ ⵙⵉⴷⵉ ⵍⵃⵙⵏ ⵓ ⵃⵎⴷ ⴷ ⵜⵓⴳⵜⵜ ⵏ ⵜⵣⴰⵡⵉⵜⵉⵏ ⵢⴰⴹⵏ.

### ⵉⴷⴱⵏⴰⵏ
ⵜⴻⵜⵜⵡⴰⵙⵙⵏ ⵜⵎⴷⵉⵏⵜ ⵏ ⵚⴼⵕⵓ ⵙ ⵜⵥⴰ ⵏ ⵉⴷⴱⵏⴰⵏ ⵏⵏⵙ: ⴰⵎ ⵙⵉⴷⵉ ⴱⵓⵎⴷⵉⵏ ⴷ ⵙⵉⴷⵉ ⵃⵎⴷ ⵜⵜⴰⴷⵍⵉ, ⴷ ⵙⵉⴷⵉ ⵄⵍⵉ ⴱⵓⵙⵔⵖⵉⵏ.

### ⵜⵉⵏⵉⴹⵉ
ⵜⴻⵜⵜⵡⴰⵙⵙⵏ ⵜⵎⴷⵉⵏⵜ ⵏ ⵚⴼⵕⵓ ⵙ ⵉⵎⵉⵏⴹⵏ ⵏⵏⵙ ⴷ ⵓⵎⵢⴰⵏⴰⵡ ⵏ ⵜⵏⵉⴹⵉ ⴳⵉⵙ, ⵓⵔⵔⵄⵏ ⴷⵉⴳⵙ ⴽⵉⴳⴰⵏ ⵏⵜⴰⵣⵣⵓⵍⵉⵏ ⴰⵎ ⵓⵥⵟⵟⴰ ⴷ ⵜⴷⵔⵔⴰⵣⵜ ⴷ ⵓⵣⵍⵍⵉⵊ ⴷ ⵜⵏⵙⵔⴰⵎⵜ ⴷ ⵢⴰⴹⵏ.

## ⴰⵏⵎⵓⴳⴳⴰⵔ ⵏ ⵓⵔⴷⵍⵉⵎ
ⵜⴻⵜⵜⵡⴰⵙⵙⵏ ⵜⵎⴷⵉⵏⵜ ⵏ ⵚⴼⵕⵓ ⵙ ⵓⵙⵏⵎⴰⵍⴰ ⵏ ⵓⵏⵎⵓⴳⴳⴰⵔ ⵏ ⵓⵔⴷⵍⵉⵎ ⴳ ⵡⴰⵢⵢⵓⵔ ⵏ ⵢⵓⵏⵢⵓ ⴽⵓ ⴰⵙⴳⴳⵯⴰⵙ, ⵉⴳⴰ ⴰⵏⵎⵓⴳⴳⴰⵔ ⴰⵇⴱⵓⵔ ⴳ ⵍⵎⵖⵔⵉⴱ, ⴰⵔ ⵉⵜⵜⴰⵖⵓⵍ ⵖⵔ ⵓⵙⴳⴳⵯⴰⵙ ⵏ 1920.

## ⵉⵙⴰⵖⵓⵍⵏ